钦定古今图书集成/明伦汇编/宫闱典/第035卷 > 文襄帝元皇后
## 钦定古今图书集成/明伦汇编/宫闱典/第035卷 > 文襄帝元皇后

按《北齐书后妃传》：“文襄敬皇后元氏，魏孝静帝之妹
也。孝武帝时，封冯翊公主，而归于文襄，容德兼美，曲
尽和敬。初生河间王孝琬，时文襄为世子，三日而孝
静帝幸世子第，赠锦彩及布帛万疋。世子辞求通受
诸贵礼遗，于是十屋皆满，次生两公主。文宣受禅，尊
为文襄皇后，居静德宫。及天保六年，文宣渐致昏狂”，
乃移居于高阳之宅，而取其府库曰：“吾兄昔奸我妇，
我今须报。”乃淫于后。其高氏女，妇无亲疏，皆使左右
乱交之于前，以葛为絚，令魏安德主骑，上使人推引
之。又命胡人苦辱之。帝又自呈露，以示群下。武平中，
后崩，祔葬义平陵。